Tarybos Sprendimas
2000 m. gruodžio 8 d.
dėl Jungtinių Tautų Konvencijos prieš tarptautinį organizuotą nusikalstamumą ir jos protokolų dėl kovos su prekyba žmonėmis, ypač moterimis ir vaikais, ir dėl migrantų kontrabandos sausuma, oru ir jūra pasirašymo Europos bendrijos vardu
(2001/87/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 47 straipsnį, 62 straipsnio 2 dalies a punktą, 63 straipsnio 3 dalies b punkto pirmąją pastraipą ir 95 straipsnį, siejant su 300 straipsnio 2 dalies pirmąja pastraipa,
atsižvelgdama į Komisijos pasiūlymą,
kadangi:
(1) Komisija derėjosi dėl Bendrijos kompetencijoje esančių Konvencijos sudedamųjų dalių ir prie jų pridėtų dviejų protokolų, kuriuos Bendrijos vardu patvirtino Taryba.
(2) Taryba taip pat davė nurodymą Komisijai susitarti dėl Bendrijos prisijungimo prie svarstomų tarptautinių susitarimų.
(3) Derybos buvo sėkmingai pabaigtos ir jų metu sudarytus dokumentus valstybės bei Palermo regioninės ekonominės integracijos organizacijos savo kompetencijos srityse gali pasirašyti 2000 m. gruodžio 12-15 d. ir dvejus metus po to Jungtinių Tautų centre.
(4) Europos bendrija taip pat turi galėti pasirašyti dokumentus, kuriuos valstybės narės teigė pasirašysiančios kai tik bus galima pradėti jų pasirašymą Palerme,
NUSPRENDĖ:
Vienintelis straipsnis
1. Tarybos pirmininkas įgaliojamas paskirti asmenis, kuriems suteikiama teisė Bendrijos vardu pasirašyti Konvenciją prieš tarptautinį organizuotą nusikalstamumą ir jos protokolus dėl kovos su prekyba žmonėmis, ypač moterimis ir vaikais, ir dėl migrantų kontrabandos sausuma, oru ir jūra.
2. Bendrijai prisijungus, Konvencijos ir jos papildomų protokolų tekstai, kuriuos Jungtinių Tautų Generalinė Asamblėja priėmė savo 2000 m. lapkričio 15 d. Rezoliucija Nr. 25, skelbiami Europos Bendrijų oficialiajame leidinyje.
Priimta Briuselyje, 2000 m. gruodžio 8 d.